04.12.2025

VD\_25/18

Riigikaitsekomisjon

Riigikogu

Lossi plats 1a, 15165 Tallinn

Koopia kaitseminister hr. Hanno Pevkur, majandus- ja tööstusminister hr. Erkki Keldo

Lugupeetud Riigikaitsekomisjon,

**Eesti Kaitse- ja Kosmosetööstuse Liit ei saa kooskõlastada tsiviilkriisi ja riigikaitse seaduse eelnõu. Eelnõu on Vabariigi Valitsusega kokku lepitud Eesti kaitsetööstuspoliitika eesmärkidele vastukäiv ja raskendab oluliselt nende eesmärkide saavutamis**t.

2025. aasta juunis algatas Riigikogu riigikaitsekomisjon tsiviilkriisi ja riigikaitse seaduse eelnõu ettevalmistamise. Eelnõu eesmärk on koondada terviklikult kokku kolm kehtivat seadust (riigikaitseseadus, erakorralise seisukorra seadus ja hädaolukorra seadus) ning seeläbi suurendada kriisideks valmisolekut. On tervitatav, et riigikaitsekomisjon on võtnud ette sellise mastaapse ja laiaulatusliku initsiatiivi, kuid Eesti kaitsetööstus on protsessist seni välja jäetud.

Sellel seadusel on suur mõju igale tööstusharule laiapindse riigikaitse kontekstis. Eriti suur mõju on seadusel ning selles ette nähtud kriisiaja ülesannetel kaitsetööstuse ettevõtetele, mistõttu on ülioluline kaasata seaduseelnõu ettevalmistamisesse Eesti Kaitse- ja Kosmosetööstuse Liit (EKTL) kaitsetööstust esindava organina. Praegusel kujul, kus eelnõu on välja töötatud ilma kaitsetööstust konsulteerimata, ei saa EKTL eelnõud kooskõlastada.

Tsiviilkriisi ja riigikaitse seaduse ning seadusest tulenevate kriisiaja ülesannete osas on EKTLil järgmised tähelepanekud:

1. Seaduseelnõuga tutvudes näeme, et erakorralise teenuse osutajatele (ETO), kes on valitud pikaajaliseks teenuse osutajaks, on kehtestatud erinevad nõuded, millega kaasnevad täiendavate investeeringute vajadus, et tagada kriisiks valmisolek. Näiteks telekommunikatsiooni ettevõtted peaksid side tagamiseks pikkade elektrikatkestuste ajal paigaldama täiendavad autonoomsed energiaallikad. Täiendavad investeeringud saab telekommunikatsiooni ettevõte lisada teenuse lõpphinnale. Kaitsetööstuse ettevõtete klient Eestis on Eesti Kaitsevägi. **Kaitsetööstuse ettevõtetel ei ole võimalik täna täiendavaid ETO investeeringuid kanda pakutavate toodete ja teenuste lõpphinda. See vähendaks ettevõtete võimekust püsida turul konkurentsis**. Seetõttu on kaitsetööstusele kriisiaja ülesandeid määrates vaja arvesse võtta kompensatsioonide vajalikkust, et säilitada sektori konkurentsivõime.
2. Kaitsetööstusparkidesse on sõlmitud kokkuleppeid rahvusvaheliste ettevõtetega, kes ei ole teadlikud võimalikest nõuetest, mis kaasnevad kriisiaja ülesannetega. **Kui rahvusvahelistele ettevõtetele kehtestatakse ETO nõuded, ei ole see kooskõlas esmase pakkumisega ning mõjutab riigi atraktiivsust välis-investoritele.**
3. Määratledes kaitsetööstuse rolli kriisiolukorras osana kaitsevõimest tuleb arvesse võtta erinevaid kaitsevalmiduse astmeid: üldine kaitsevalmidus, kõrgendatud kaitsevalmidus, erakorraline seisukord ja sõjaseisukord. **Igas valmidusastmes kehtivad juhtimisprintsiibid, nõuded ja volitused ning need peavad kajastuma ka kaitsetööstuse kriisiaja ülesannetes**.
4. Eesti kaitsetööstust reguleeriv poliitika on kaitsetööstuspoliitika, mis seab prioriteediks Eestisse rahvusvaheliselt konkurentsivõimelise ja atraktiivse keskkonna tekitamise. **Kriisiaja ülesanded tähendavad ettevõtetele täiendavaid kohustusi, mõjutavad ettevõtete konkurentsivõimet, tegevusvabadust ja takistavad valitsuse seatud eesmärkide saavutamist.** Seetõttu on oluline säilitada dialoog tööstusega.

Tulenevalt eespool kirjeldatust, on EKTLi seisukoht, et koos riigipoolse erakorralise teenuseosutaja kohustuse määramisega Eesti kaitsetööstuse ettevõtetele tuleb leida ka riigipoolne lahendus, mis kompenseerib ettevõtetele kaasnevaid kulutusi. Samuti on EKTLi kaasamine ülioluline, sest seadus mõjutab tugevalt kogu kaitsetööstuse sektorit.

Lugupidamisega

Taavi Veskimägi

Nõukogu esimees

Eesti Kaitse- ja Kosmosetööstuse Liit